
Hova tovább kata-s bt-k? – A betéti társaságok lehetőségei az új kata törvény után

Kulcsszavak: adózás; vállalkozás; KATA; betéti társaság; KKV
2022-ben több vállalkozó is szembesült az új KATA-törvény okozta hatásokkal, mely felforgatta az érintettek mindennapjait. Az vállalkozások egy csoportját azon betéti társaságok alkották, melyek addig a kisvállalkozók tételes adóját fizették. Ezt a réteget különösen negatívan érintette a változás, mivel teljes mértékben kiestek a KATA hatálya alól és kénytelenek voltak más adózási formát választani.
A választható adózási formák a társasági adózás (TAO) és a kisvállalati adózás (KIVA) voltak számukra, melyek merőben eltérő lehetőségeket hordoztak magukban. A kutatás megállapította, hogy a TAO-t sokkal nagyobb arányban választották, melynek valószínű oka a rendkívül rövid határidő volt, és az, hogy a TAO választása automatikusan történt, míg a KIVA választását nyilatkozattételhez kötötték. Emellett a társaságok csaknem egytizede év végéig a megszűnés mellett döntött.
A kutatás második fele rávilágított arra, hogy bár a TAO volt a legnépszerűbb választás a korábban KATA alanyiságú betéti társaságok körében, mind 2022. őszét, mind 2022. év végét tekintve, a KIVA nagyobb eséllyel lett volna előnyösebb választás annak, az érintett bt-k számára előnyös tulajdonságai miatt. Az előnyei ellenére aránytalanul kevés bt. választotta ezt az adónemet, ami arra enged következtetni, hogy az adózók ismereti hiányosak voltak az adózási lehetőségeket illetően, amit megerősítenek a megkérdezett szakértők is.
A betéti társaságok számának sokévi konstans csökkenése mindezek eredményeképpen felgyorsult, e jogi forma jövője pedig bizonytalanná vált.



